ก.ล.ต.กล่าวโทษมาร์เก็ตติ้ง4รายต่อปอศ. ปมตุ๋นลูกค้าซื้อขายTFEX โทษจำคุก 3 ปีหรือปรับ 3 แสน
ก.ล.ต.กล่าวโทษมาร์เก็ตติ้ง 4 รายต่อปอศ. ปมตุ๋นลูกค้าซื้อขาย TFEX โทษจำคุก 3 ปีหรือปรับ 3 แสน
13 ก.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษบุคคลรวม 5 ราย คือ (1) บริษัท ชาร์ตมาสเตอร์ จำกัด (2) นายธิติ ธาราสุข (3) นายนราธิป โลหะเวโรจน์ (4) นายต่อพงศ์ ธรรมสมบัติ และ (5) นางสาวศกลวรรณ พาเรือง ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) กรณีประกอบธุรกิจสัญญาซื้อขายล่วงหน้าโดยไม่ได้รับใบอนุญาต
สืบเนื่องจากมีผู้ร้องเรียน และก.ล.ต. ได้ตรวจสอบพยานหลักฐานพบว่านายธิติ ธาราสุข ซึ่งเป็นกรรมการผู้มีอำนาจลงนามผูกพันบริษัท ชาร์ตมาสเตอร์ จำกัด ได้แนะนำและชักชวนบุคคลทั่วไปให้ลงทุนในสัญญาซื้อขายล่วงหน้าโดยไม่ได้รับอนุญาต
โดย นายธิติได้ร่วมมือกับนายนราธิป โลหะเวโรจน์ และนายต่อพงศ์ ธรรมสมบัติ ซึ่งเป็นผู้แนะนำการลงทุนของบริษัทหลักทรัพย์แห่งหนึ่ง และมีนางสาวศกลวรณ พาเรือง ทำหน้าที่เป็นผู้ติดต่อกับผู้ลงทุน  ทั้งนี้ การชักชวนดังกล่าวทำผ่านช่องทางต่าง ๆ อาทิ เว็บไซต์ของบริษัท www.chart-master.com  ยูทูป อีเมล์ โทรศัพท์ ข้อความ SMS และแอพลิเคชันไลน์ เพื่อให้ผู้ลงทุนซื้อขายสัญญาซื้อขายล่วงหน้าในบัญชีของตนเองตามการสั่งการของนายธิติและทำให้ผู้ลงทุนได้รับความเสียหายหลายราย โดยค่าตอบแทนที่ได้รับจะถูกแบ่งกันในกลุ่มของนายธิติ
ทั้งนี้ การกระทำของบุคคลทั้ง 5 ราย เข้าข่ายเป็นการประกอบธุรกิจสัญญาซื้อขายล่วงหน้าโดยไม่ได้รับอนุญาตตามมาตรา 16 แห่งพระราชบัญญัติสัญญาซื้อขายล่วงหน้า พ.ศ. 2546  ซึ่งมีโทษตามมาตรา 125 แห่งพระราชบัญญัติฉบับเดียวกันคือ ต้องระวางโทษจำคุกไม่เกินสามปี หรือปรับไม่เกินสามแสนบาท หรือทั้งจำทั้งปรับ และปรับอีกไม่เกินวันละหนึ่งหมื่นบาทตลอดเวลาที่ยังฝ่าฝืน  ก.ล.ต. จึงกล่าวโทษบุคคลดังกล่าว ต่อ ปอศ.  ทั้งนี้ ผู้ที่ได้รับความเสียหายจากการลงทุนกับบุคคลดังกล่าว โปรดแจ้งข้อมูลเพิ่มเติมไปยัง ปอศ. ที่หมายเลขโทรศัพท์  0-2237-1199  เพื่อให้สอบสวนและดำเนินคดีต่อไป
อนึ่งการที่ผู้แนะนำการลงทุนทั้งสองรายถูก ก.ล.ต. กล่าวโทษตามเหตุที่กล่าวมาข้างต้น อาจเข้าข่ายมีลักษณะต้องห้ามเป็นบุคลากรในธุรกิจตลาดทุนตามประกาศคณะกรรมการกำกับตลาดทุน* ซึ่ง ก.ล.ต. อยู่ระหว่างพิจารณาดำเนินการตามขั้นต่อไป โดยหากภายหลังจากที่ ก.ล.ต. มีหนังสือแจ้งการมีลักษณะต้องห้ามดังกล่าว บุคคลทั้งสองจะไม่สามารถปฏิบัติหน้าที่เป็นผู้แนะนำการลงทุนได้
 
 